Vasen – marssi
Rivit marssiin mahtavaan
 viekää!
 Nyt aikaa ei sanajuoruun.
 Hiljaa, puhujat!
 Toveri mauseri,
 teill’ on nyt
 puheenvuoro.
 Laki vanha se mennä saakin,
 kun antoi Aatami
 ja Eeva sen.
 Kaahaamme historian kaakin.
 Vasen!
 Vasen!
 Vasen!

 Hei, sinipuserot!
 Tuonne
 meriaavojen mahtavain taaksi!
 Vai
 tylsyikö köli,
 kun redillä
 seisoi panssarihaaksi?
 Vähät siitä,
 jos heristää kruunuin
 Britannia, leijona sen!
 Ei antau miehet Kommuunin.
 Vasen!
 Vasen!
 Vasen!

 Tuolla
 vuorien takana loistain
 niin aurinkoiset maat on.
 Tuolle puolen nälän
 ja puutteen
 viemme miljoonaisen saaton.
 Ympäröiköön vihamies
 palkkalaumoin,
 suihkutkoon teräslaava sen.
 Oomme seinänä tiivein saumoin.
 Vasen!
 Vasen!
 Vasen!

 Himmeekskö kävis silmä
 kotkan?
 Perääntyisimmekö eessä vanhan? –
 Ei maaren!
 Lujemmin vain
 maailman kurkkuun
 sormet proletaarein!
 Eespäin yhtä potrin rinnoin!
 Liput, hulmutkaa taivahasen!
 Eespäin, ees tulisin innoin!
 Vasen!
 Vasen!
 Vasen!